熾盛光佛並五星圖

《熾盛光佛並五星圖》係大唐人張淮興畫嘅畫，出自莫高窟藏經洞，家下藏喺倫敦大英博物館。幅畫係中國最早將五大擬人化嘅藝術作品，唔只題材罕見，畫入面重有題記曰「熾盛光佛並五星神，乾寧四年正月八日，弟子張淮興畫表慶光」。呢位張淮興嘅生平所知唔多，似乎得呢幅畫傳世。

描述 
幅畫由主尊熾盛光佛同埋五星組成，呢啲神靈乘踏喺五色祥雲上。熾盛光佛周身放射五彩強光，坐緊一輛雄牛所牽嘅車向左奔馳，佢面前嘅祭壇上擺住套華麗嘅黃金祭器，身後有兩隻飄揚嘅旗幟。呢套祭器使用墨描，當初可能用咗金色暈染。熾盛光佛周圍按逆時針環繞五星神像：頭戴猿冠，着黑衣，手持紙筆嘅女子係木星；頭戴豬冠，着靑衣，手捧花果嘅男子係水星；頭戴牛冠，手持錫杖，棕褐色皮膚嘅婆羅門男子係土星；頭戴鳥冠，膚白如雪，着住白色練衣，手彈琵琶嘅女子係金星；頭戴驢馬冠，紅髮紅膚，四隻手各持矢、弓、劍同三叉戟嘅男子係火星。該畫鮮麗耀目，可能係喺宗教遊行時，用來挑掛喺遊行隊伍中。

其他版本 
法國國家圖書館藏有另一幅《熾盛光佛並五星圖》，係紙本彩繪，約莫喺公元9至10世紀畫，唔同嘅係代表金星嘅神靈改以男性呈現。

畫廊

攷

畫
大唐藝術
佛教
宗教藝術